
      Հարգելի՛ պարոն Գաբրիելյան	
	Եղեգիս համայնքի ավագանու կողմից 2026 թվականի մարտի 27-ի նիստում ընդունված թիվ 33-50 որոշումներն ուսումնասիրվել են մարզպետի աշխատակազմի քաղաքաշինության, հողաշինության և ենթակառուցվածքների կառավարման, տարածքային կառավարման և տեղական ինքնակառավարման հարցերի, ֆինանսական վարչությունների և իրավաբանական բաժնի կողմից: Կատարված ուսումնասիրության արդյունքում ներկայացնում ենք հետևյալ դիտողություններն ու առաջարկությունները:
Ավագանու թիվ 36-Ա որոշմամբ նախատեսվում է 2025 թվականի հունվարի 1-ից մինչև 2026 թվականի փետրվար ամիսը ներառյալ ժամանակահատվածի համար հաշվարկել համայնքի ղեկավարի և համայնքի ղեկավարի առաջին տեղակալի պաշտոնային դրույքաչափերի տարբերությունը և այն վճարել որպես լրավճար: ՀՀ աշխատանքային օրենսգրքի 178-րդ հոդվածի 3-րդ մասի 6-րդ պարբերության համաձայն՝ լրավճարը, կոլեկտիվ կամ աշխատանքային պայմանագրերով, գործատուի իրավական ակտով նախատեսված կամ Հայաստանի Հանրապետության կառավարության սահմանած դեպքերում և չափերով հիմնական աշխատավարձից, հավելումից, հավելավճարից և պարգևատրումից բացի, աշխատողին վճարվող ցանկացած ձևի վարձատրությունն է: 
Համայնքի ղեկավարի պարտականությունները կատարելու համար կարող է վճարվել աշխատավարձի տարբերությունը՝ աշխատանքի ծավալի ավելացման հիմքով, ոչ թե՝ լրավճար: Որոշման մեջ նաև կարևոր է նկատի ունենալ այն հանգամանքը, որ 2024 թվականի հոկտեմբերի 15-ի թիվ 72-Ա՝ «Արթուր Կամոյի Ստեփանյանի պարտականությունները համայնքի ղեկավարի առաջին տեղակալ Ահարոն Գաբրիելյանի վրա դնելու մասին» կարգադրությամբ համայնքի ղեկավարի լիազորությունները կատարելու պահից սկսած վարձատրության չափի փոփոխության վերաբերյալ որևէ դրույթ նախատեսված չէ, ինչն էլ հիմք է հանդիսացել ավագանու 27.03.2026թ. թիվ 36 որոշման ընդունման համար: 
Ղեկավարվելով «Նորմատիվ իրավական ակտերի մասին» օրենքի 33-րդ հոդվածի և «Տեղական ինքնակառավարման մասին» օրենքի 98-րդ հոդվածի պահանջներով՝ առաջարկում ենք ուսումնասիրել և մեկամսյա ժամկետում խմբագրել 36-Ա որոշման 2-րդ մասը: 

